מלחששים ש… | החתונה המלכותית יוצאת לדרך, וכמו החתונה המלכותית הקודמת, גם כאן השמלה מושכת הרבה תשומת לב. שמועות שונות גורסות שאנג'לינה ג'ולי עתידה להנשא לבחיר ליבה הממלמל בשמלה שתעצב עבורה לוורן סקוט. סקוט לא בדיוק ידועה בשמלות כלה, וכל זה בגדר שמועה בלבד כרגע, אך נשמות טובות חלקו עם הצהובונים שג'ולי כבר נפגשה עם מספר מעצבים ומרגישה שסקוט "מבינה את הגוף שלה הכי טוב". את הכי יפה כשנוח לך?
השלדים בארון של קייט מוס | קייט מוס התראיינה לואניטי פייר לקראת צאת ספרה החדש ואפילו חשפה טפחיים מחייה האישיים בנסיון לקדם את הספר שאמור לשפוך אור על חייה ועל הקריירה שלה. בין השאר סיפרה הדוגמנית שפרצה את הדרך ללוק הדקיק שכה מזוהה היום עם דוגמניות על ההשפעה החמורה שהייתה לצילומי הקמפיין של קלווין קליין עליה כנערה צעירה; "הייתה לי התמוטטות עצבים כשהייתי בת 17 אחרי שעבדתי עם מארקי מארק והרב ריטס. לא אהבתי את זה, לשבת על הבחור השרירי הזה. לא יכולתי לצאת מהמיטה שבועיים… אני רואה ילדה בת 16 ולבקש ממנה להוריד את הבגדים יהיה ממש מוזר, אבל הם אמרו 'אם לא תעשי את זה לא נקבע איתך שוב' אז הייתי נועלת את עצמי בשירותים, בוכה ואז יוצאת החוצה ועושה את זה". עוד סיפרה הדוגמנית על יחסיה המתוקשרים עם ג'וני דפ, "אף פעם לא היה מישהו שהצליח לטפל בי, ג'וני הצליח לזמן מה… [הפרידה] הייתה סיוט, שנים על גבי שנים של בכי".
מיסטר דיור | רוברט פטינסון עולה שוב בלהבות מטאפוריות; הספק שחקן ספק סתם חתיך עם מבט חודר וחברה בוגדנית חתם על חוזה במסגרתו יהיה הפרזנטור של קו הבישום של דיור לגברים. בניגוד למהלך הנסיוני של בראד פיט ושאנל 5, סביר שהקמפיין יהיה שמרני משום שהוא נועד לגברים. על שלוש שנות פרסום יקבל פטינסון 12 מליון דולר, סכום מכובד עבור שחקן צעיר כל כך. בעיקר מחמיא ההימור של דיור על פטינסון כצעיר עולה שעתיד להשאר לוהט לפחות בשלוש השנים הקרובות.
המאפיה האיטלקית | סטפנו ודומיניקו מסתבכים: צמד המעצבים לבית דולצ'ה וגבאנה יעמדו למשפט פלילי באיטליה בחדש להעלמת מס על הכנסות בסך 1.1 מיליארד דולר. השניים חשודים שפתחו חברת אחזקות בלוקסמבורג על מנת להמנע מלהצהיר על מס בארצם איטליה. המשפט שנסגר מוקדם יותר השנה נפתח שוב בהחלטה של בית המשפט העליון באיטליה.
כולל מין | סיפור ההצלחה הלא ברור ששמו קייט אפטון ממשיך לשעוט קדימה, והפעם – שער בכורה בווג. הדוגמנית, נצר למשפחת חברה גבוהה שמלהקת הדוגמניות של ויקטוריה'ס סיקרט דחתה על הסף, התגלתה בשער המפתיע שלה לגליון בגדי הים ספורטס אילוסטרייטד. מאז היא הספיקה להופיע בהפקה רכה, שופעת ומתוקה שהוציאה ממנה את המיטב ב-CR, המגזין של קארין רויטפלד, וכעת בהפקה משמימה, משמינה, ומרובת פוטושופ בווג איטליה.
קניה ווסט לשאנל? | קארל לגרפלד אינו שבע לעולם משיתופי פעולה וכעת נראה שהוא זומם על הראפר והמעצב לעת מצוא קניה ווסט. ווסט, שממשיך להציג עיצובים לא רעים וצולם על ידי לגרפלד לתערוכת הז'קט השחור הקטן, נראה עם דוד קארל במלון מרסר, ניו יורק בארוחת צהריים במהלכה, לפי עדים, הוציאו גאדג'טים ודיסקסו רעיונות עיצוביים.